Ritratti: Robert Abela (PL), Bernard Grech (PN) .td_uid_2_614ac4ad204c4_rand.td-a-rec-img{text-align:left}.td_uid_2_614ac4ad204c4_rand.td-a-rec-img img{margin:0 auto 0 0} Kien hemm stennija kbira fost il-partitarji taż-żewġ partiti politiċi ewlenin li bejniethom iddominaw ix-xena politika Maltija mill-Indipendenza 'l hawn, jekk mhux ukoll qabel. Stennija, għax din kienet l-ewwel okkażjoni tal-massa għal Robert Abela u Bernard Grech minħabba l-pandemija tal-Covid-19. Kienet mistennija li l-Partit Nazzjonalista akkost ta' kollox imur fuq il-Fosos. Għax hemm twieldet Malta nazzjon nhar il-lejl tal-21 ta' Settembru 1964, akkwist storiku għal poplu li kien dejjem maħkum mill-barrani. Il-maġġoranza tal-massa madwari kienu jew għadhom tfal jew lanqas kienu għadhom ma twieldu, iżda dan il-fatt ma żammx lill-folla milli tesprimi b'emozzjoni l-vera tifsira ta' dak il-lejl. Id-dokumentarju storiku li ntwera ġie milħuq b'ċapċip, rajt anzjani bħali jxeddu xi demgħa, jien kont hemm f'dak il-lejl fuq kull lejl ieħor. Il-Partit Laburista mar f'Ta' Qali f'sala massiċċa u uża l-okkażjoni biex isaħħaħ it-twemmin fost il-partitarji tiegħu li tagħhom hu moviment li mhux faċli tegħlbu. Serata b'messaġġ li huma fil-poter u għandhom il-mezzi kollha biex jiftaħru b'rixhom. Dawk li ggwadanjaw minn kull xorta ta' tender mingħand il-Gvern Laburista, bla dubju ta' xejn taw sehemhom bil-kbir. Kienet xena ta' trijonfaliżmu bil-Prim Ministru Robert Abela b'libsa blu u bl-ingravata, jiddomina fl-għoli waqt id-diskors tiegħu . Il-Partit Nazzjonalista minn naħa l-oħra fuq il-Fosos, bil-ftit mezzi li għandu għad-dispożizzjoni tiegħu għamel festa sabiħa kif kienet tixraq. Bernard Grech bi qmis blu u bla ingravata ta messaġġ li hu kien wieħed mill-folla, li f'ħajtu hu kellu jistinka u jaħdem qatigħ biex laħaq fejn laħaq. Abela twieled b'magħrfa tal-fidda f'ħalqu kkummenta Grech, li ma għandu l-ebda jott li jiswa l-miljuni. Partit fil-gvern għandu l-vantaġġ dejjem li jista' jwiegħed u anke jekk ma jiflaħx iħallas, il-poplu jidħol għad-dejn li jitħalla fil-kaxxa. B'dejn ta' aktar minn biljun ewro u nofs, u bl-ekonomija assedjata minħabba li Malta tinsab fil-lista l-griża, xorta waħda Abela ftaħar li l-Gvern Laburista mexxa lil Malta fid-direzzjoni t-tajba. Mela l-għala wasslitna fil-lista griża? Għala t-twissijiet mill-Fond Monetarju Internazzjonali tal-Ġnus Magħquda? Il-massa xorta waħda ċapċpet. Partit fl-Oppożizzjoni kulma jista' jagħmel hu li jwiegħed bit-tama li l-poplu jemmnu u jagħtih il-fiduċja. Ir-ruxxmata ta' proposti li s'issa ħareġ bihom Grech jolqtu kull aspett tal-ħajja: is-saħħa, l-edukazzjoni, l-ambjent, l-investiment barrani u oqsma oħrajn. Issa sta għal poplu li jagħtih il-fiduċja. Grech semma kif il-Gvern Laburista l-ewwel maqdar xi wħud minn dawn il-proposti biex imbagħad attwahom hu stess. Grech sab sodisfazzjon f'dak, għax b'hekk hu qed juri li jrid il-ġid għall-poplu mhux għada iżda mil-lum. Il-Prim Ministru ħalla għall-aħħar tad-diskors tiegħu l-proposta tat-trasport magħrufa bħala l-Metro, kif hemm f'diversi pajjiżi fid-dinja. Irid diskussjoni dwarha. Hawn ukoll Abela mhux qed ikun oriġinali, għax proposta dettaljata dwar il-Metro kien għamilha Simon Busuttil meta kien kap tal-PN f'Mejju 2017. Sorsi semmew li kien sar rapport dwar il-Metro u li dan ir-rapport ilu għand il-Gvern għal sentejn sħaħ. Għala issa saret proposta ta' Abela? Għax ġejja elezzjoni, meta? Il-gvern għad m'għamilx il-kalkoli kollha. L-akbar wegħda li għamel Bernard Grech kienet dwar l-investiment barrani, b'riformi serji li jagħtu lil pajjiżna l-fama li kellu qabel il-ħerba li kkawża Joseph Muscat u l-kriminali li ħadem id f’id magħhom li mhux biss wasslu għal din ir-reputazzjoni ħażina iżda wkoll għal qtil ta’ ġurnalista. F’kumment dwar Malta u l-Ewropa, Grech semma kif il-Partit Laburista ta lill-Ewropa lil Rosianne Cutajar li issa ilha mċappsa b’akkużi serji, filwaqt li l-Partit Nazzjonalista ta lill-Ewropa lil Roberta Metsola, stilla li qed dejjem tiddi aktar. Kien hemm mumenti surreali meta Abela tkellem dwar il-kriżi li kienet seħħet fi tmiem is-sena 2020. Resaq ħafna lejn apoloġija għall-weġgħat li ħassew ħafna segwaċi tal-partit b’dak li kien seħħ u li kien wassal biex il-predeċessur tiegħu Joseph Muscat kellu jaċċetta t-tkeċċija tiegħu minn Prim Ministru. Iżda l-apoloġija ma waslitx. Lanqas ma kien hemm xi kundanna għal ħażin li kien twettaq u dawk li kienu talbu biex Abela jiddiżassoċja ruħu minn Muscat baqgħu b’xiber imnieħer. U hawn ħarġet id-differenza bejn Abela u Grech. Abela jinsab maqbud f’morsa. Ma jistax jgħid li jrid, ma jistax jinfatam minn dawk li sostnewh biżżejjed biex hu qiegħed fejn qiegħed illum. Jaf xortih lil Joseph u Michelle. Grech jinsab ħieles minn kull irbit u lest li jaġixxi jekk jingħata l-poter kontra l-korruzzjoni tal-Electrogas, ta’ Sadeem u l-Università finta tiegħu u ta’ Steward li ħatfu tliet sptarijiet biex jagħmlu profitt minn fuq dahar is-saħħa tal-Maltin u l-Għawdxin. Abela semma lill-President tal-Unjoni Ewropea Ursula von der Leyen kif kien jaqbillu, it-tifħir dwar l-immaniġġjar tal-pandemija iżda ma semma xejn dwar iċ-ċamata serja li tagħtu dwar il-bejgħ tal-passaporti. Ma stennejt xejn differenti għax it-tattika tal-Labour hi li jaħbi u jipprova jnessi. Ma kienx hemm kelma waħda ta’ fiduċja li aħna se noħorġu mil-lista l-griża llum qabel għada. Fejn m’hemmx integrità li wiegħed Bernard Grech, tistenniex il-verità kollha. .td_uid_3_614ac4ad208a3_rand.td-a-rec-img{text-align:left}.td_uid_3_614ac4ad208a3_rand.td-a-rec-img img{margin:0 auto 0 0}